b'\n_START_ARTICLE_\nTVR News\n_START_SECTION_\nProcesul de redenumire din 2011\n_START_PARAGRAPH_\nUnul dintre principalele obiective ale managementului TVR pentru 2011 a fost reg\xc3\xa2ndirea TVR Info - lansat ini\xc8\x9bial ca un canal axat pe informa\xc8\x9bii utilitare. Astfel TVR Info, canalul de \xc8\x99tiri al Televiziunii Rom\xc3\xa2ne, a fost relansat la \xc3\xaenceputul lunii mai 2011, cu o gril\xc4\x83 nou\xc4\x83, cu programe de \xc8\x99tiri \xc8\x99i dezbateri abord\xc3\xa2nd teme de actualitate intern\xc4\x83, politic\xc4\x83 extern\xc4\x83, economie, afaceri \xc8\x99i sport._NEWLINE_Tot din mai 2011 TVR Info a avut o nou\xc4\x83 identitate vizual\xc4\x83. Demersul TVR de a relansa TVR Info, sub sloganul \xe2\x80\x9eTeleviziunea de \xc8\x99tiri a rom\xc3\xa2nilor\xe2\x80\x9d, a f\xc4\x83cut parte dintr-un proces mai amplu al TVR, de redefinire a rolului s\xc4\x83u de serviciu public de media, care promoveaz\xc4\x83 jurnalismul responsabil \xc8\x99i dezbaterile pe teme relevante pentru Rom\xc3\xa2nia._NEWLINE_Totodat\xc4\x83, TVR a urmat astfel tendin\xc8\x9bele pie\xc8\x9bei media europene, majoritatea televiziunilor publice din Europa, av\xc3\xa2nd un canal de \xc8\x99tiri. TVR Info a utilizat preponderent resursele tehnice \xc8\x99i umane existente, efortul suplimentar fiind minim. \xc3\x8en plus, canalul a valorificat \xc3\xaen programele sale con\xc8\x9binutul existent pe celelalte posturi, cum ar fi, de pild\xc4\x83, cel sportiv \xc8\x99i cel cultural.'